อัยการสั่งฟ้อง “รุ้ง-ไมค์-ไผ่” ผิดม.112 คดีชุมนุม 19 ก.ย. อีก 15 แนวร่วมโดน ม.116
อัยการสั่งฟ้อง "รุ้ง-ไมค์-ไผ่" แกนนำ "ราษฎร" ผิดม.112 คดีชุมนุม 19 ก.ย. อีก 15 แนวร่วมโดน ม.116 นำตัวส่งศาล ทำเรื่องขอประกันตัว
อัยการสั่งฟ้อง "รุ้ง-ไมค์-ไผ่" แกนนำ "ราษฎร" ผิดม.112 คดีชุมนุม 19 ก.ย. อีก 15 แนวร่วมโดน ม.116 นำตัวส่งศาล ทำเรื่องขอประกันตัว
8 มี.ค. 2564

ผู้สื่อข่าวรายงานว่า วันนี้ (8 มี.ค.64) พนักงานอัยการ สำนักงานอัยการพิเศษฝ่ายคดีอาญา 7 นัด 18 ผู้ต้องหาแกนนำและแนวร่วมกลุ่มราษฎร ฟังคำสั่งในคดีชุมนุม “19 กันยาทวงอำนาจคืนราษฎร” ที่ท้องสนามหลวง เมื่อวันที่ 19 – 20 ก.ย.63 ในความผิด ม.112 , ม.116 และ ม.215 หลังเมื่อวันที่ 17 กุมภาพันธ์ 2564 พนักงานอัยการเลื่อนนัดฟังคำสั่งมาเป็นวันที่ 8 มีนาคม 2564
โดยล่าสุดอัยการมีคำสั่งฟ้องผู้ต้องหา ประกอบด้วย 1.น.ส.ปนัสยา สิทธิจิรวัฒนกุล หรือ รุ้ง 2.นายภาณุพงศ์ จาดนอก หรือ ไมค์ 3.นายจตุภัทร์ บุญภัทรรักษา หรือ ไผ่ ดาวดิน มิด ม.112
ส่วนอีก 15 คน ผิดมาตรา 116 และมาตรา 215 ของประมวลกฎหมายอาญา ได้แก่ 1.นายชินวัตร จันทร์กระจ่าง หรือ ไบร์ท เมืองนนท์ 2.นายชูเกียรติ แสงวงศ์ หรือ จัสติน เมืองไทย 3.นายธนชัย เอื้อฤาชา 4.นายอรรถพล บัวพัฒน์ หรือ ครูใหญ่ 5.นายณวรรษ เลี้ยงวัฒนา 6.นายสุวรรณา ตาลเหล็ก 7.นายภัทรพงศ์ น้อยผาง 8.นายณัทพัช อัคฮาด 9.นายณัฐชนน ไพโรจน์ 10.นายธานี สะสม 11.นายอดิศักดิ์ สมบัติคำ 12.นายสิทธิทัศน์ จินดารัตน์ 13.นายอนุรักษ์ เจนตวนิชย์ หรือ ฟอร์ด 14.นายธนพ อัมพะวัต และ 15.นายไชยอมร แก้ววิบูลย์พันธ์ หรือ แอมมี่ เดอะบอตทอมบลูส์ ซึ่งขณะนี้ถูกฝากขังระหว่างสอบสวนในคดีเผาหน้าเรือนจำพิเศษกรุงเทพฯ
สำหรับคดีชุมนุม “19 กันยาฯ” นี้มีผู้ถูกดำเนินคดีตามมาตรา 112 จำนวน 7 คน โดยถูกคุมขังระหว่างพิจารณาอยู่แล้ว 4 คน คือ นายอานนท์ นำภา, นายพริษฐ์ ชิวารักษ์ หรือ เพนกวิน, นายสมยศ พฤกษาเกษมสุข และนายปติวัฒน์ สาหร่ายแย้ม ส่วน 3 คนที่มารายงานตัวเพิ่มวันนี้น คือ น.ส.ปนัสยา นายภาณุพงศ์ และนายจตุภัทร์ ส่วนอีก 15 คนถูกดำเนินคดีมาตรา 116
ทั้งนี้ ผู้ต้องหาทั้งหมดจะต้องถูกนำตัวไปศาลอาญาเพื่อส่งฟ้องและขอประกันตัวต่อไป